Geheime revolusie: Memoires van 'n spioenbaas Niël Barnard,Tobie Wiese: Graffiti Boeke
Geheime revolusie Memoires van n spioenbaas
In die duistere wêreld van spioene geld die gewone reëls nie. Alles is geoorloof in die naam van landsveiligheid - selfs om met die staat se Openbare Vyand No. 1 te praat. Dit is presies wat Niël Barnard in die laat 1980s as hoof van die Nasionale Intelligensiediens (NI) gedoen het. In opdrag van PW Botha het hy in die geheim gesprekke met Nelson Mandela begin voer oor die moontlikheid van meerderheidsregering. Nie eens die kabinet was bewus van hierdie gesprekke nie.
Geheime Revolusie onthul besonderhede oor hierdie ontmoetings - die eerste stap in die rigting van 'n demokratiese Suid-Afrika - asook oor die spesiale persoonlike band wat tussen die twee mans ontwikkel het. Sowel Mandela as Barnard was sterk persoonlikhede wat by tye hardkoppig en selfs kwasterig kon wees, maar al twee het die gewig besef van dit waarmee hulle besig was.
Die boek bied ook 'n fassinerende blik op die alledaagse lewe van spioene en die suksesse van NI in die 1980s. As spioenbaas het Barnard daarin geslaag om bande te vestig met vriende en vyande van die Suid-Afrikaanse staat. Hy het nie net talle Afrika-leiers besoek in 'n tyd toe Suid-Afrika die muishond van die wêreld was nie, maar selfs intelligensiebande met kommunistiese Rusland gebou.
'n Moet vir enigeen wat wonder oor wat alles in die 1980s agter die politieke skerms gebeur het.